title: موسيقى عصرية ديال لقرن لعشرين
text: لموسيقى لعصرية راها لمجموعة ديال ڭاع الانواع ديال لموسيقى لفنية لي بانو من بعد لحرب لعالمية لولى. ديك ساعة لمُلحّينين عياو من النيضام ديال التوناليتي (نضام لموسيقى لكلاسيكية، فاش كل نوتة عندها دور وغادة فواحد تيجاه معروف، وكاين بزاف ديال لقواعد قاسحين: إلى شي موسيقى ما حتارماتش هاد لقواعد كانت محسوبة ناقصة وفيها غلاط). معا تاني وصول لموسيقى الإليكترونية، هاد سيستم قديم بدا يغبر. هاكا بانو نواع جداد ديال لموسيقى، بحال لموسيقى تجريبية، لموسيقى تسلسيلية ف لالمان (معا ارنولد شونبرگ، البان برگ وانطون ڤيبيرن)، لموسيقى لينطيباعية ففرانسا (معا كلوض دابوسي وموريس راڤل)، لموسيقى روسية جديدة (معا بروكوفياف، شوستاكوفيتش، ولا سترافينسكي). بانت تاني لموسيقى لحورة، فاش ما كاين حتى شي حاجة مكتوبة ولايني كلشي كايتخلق فوقت لعيب الالات، بكل حرّية، بلا قواعد، وكايعطي كل مرة نتيجة مختالفة وصداع زوين.
  
  لاصل د لموسيقى لعصرية 
  
  ف النضام ديال التوناليتي، لملحّينين جربو جيل بعد جيل يمشيو أبعد ف الحرّية والإبداع. عليها لموسيقى باروكية (متال ديال ملحّن : باخ، هايندل، ڤيڤالدي) كانت مركزة بزاف على النوتة لاساسية ديال لمقام والنوتة الغمّازة لي هيا الخامسة ف المقام. من بعد لموسيقى كلاسيكية (متال ديال ملحّين : موزار، هايدن، بيتهوڤن) وسّعات شويا لقضية وبدات تستعمل كوردز وتنغام شويا واسع (لكوردز التالت ف المقام، التاني، السادس، لي كيدوّزوهم دغيا غي باش يزوّقو شويا لموسيقى ديالهم). من بعد جات لموسيقى رومانسية (متال ديال ملحّين : شوبرت، شومان، ليست) لي وسّعات مازال كتر التنغام بكوردز غانيين وتزواق ومرة مرة نوتات خايبين شويا لي يخلقو توتّر ويشهّيو لمستامعين باش يزيدو يتسنطو للموسيقى. ف لّاخر ديال لموسيقى رومانسية، جوج ديال لملحّينين مشاو بعيد، راهم ڤاگنر وماهلر. ڤاگنر شويا بشويا غنّى لكوردز ديالو حتى وصلنا للفتوح ديال لوپيرا ديالو تريستان وإيزولت، فاش بنى جوج كوردز لي خارجين من النضام ديال توناليتي. هاد لكوردز بجوج راهم تاريخيين حيت هما جوج كوردز لي فيهم النوتات الطناش : كايتلّفو شويا الساميع لي ما بقاش عارف النوتة اساسية، وهاد شي خارج من النضام ديال توناليتي. المولاحين التاني لي فرگع سيستم ديال توناليتي هوا گوستاڤ ماهلر، لي كان كايدير بزّاف ديال حوايج لي ما كايتداروش : سيمفونيات بخمسة ديال اجزا ملي نورمالما السيمفونية فيها ديما ربعة ديال اجزا، كوردز بالنوتة السابعة ماجور لكن النوتة تالتة مينور، ولا كوردز بالنوتات الطناش شي فوق شي، غوات (گاع هادشي خارج من لقواعد لكلاسيكية). وبهادوك بجوج خرجنا من سيطرة التوناليتي ف لموسيقى لغربية لفنية.
  
  النوايع جداد ديال لموسيقى 
  ملي بدا لقرن لعشرين، بانو ستيلات جداد لي دايرين لقواعد ديالهم وما بقاوش مسوّقين ف لقواعد لقدام.
  
  لموسيقى لينطيباعية 
  
  الستيل لوّل بان ف فرانسا، معا كلوض دابوسي، ولايني ف الحقيقة بدا شويا معا لاستاد ديالو گابريال فوري (بحال بحال معا لكلاسيكية، كاندكرو ديما موزار وبيتهوڤن لكن الستيل كلاسيك بدا قبل معا لاستاد ديالهم هايدن). گابريال فوري نقل لدابوسي الحُب ديال لكوردز لي غانيين بزّاف ولي ماشي الغمّاز (لكوردز لخامس لي مستعمل بزّاف ف النضام ديال توناليتي)، لي كانو كايتستعملو بزّاف ف الموسيقى قديمة ديال لعصور لوسطى. دابوسي زاد فهاد شي ومشا بعيد حتى اسّس النوع لينطيباعي. لخاصيات ديالو هما :
  كوردز غانيين بزّاف، بالنوتات التاسعة، التلطاش، الخمسطاش ديال لمقام (هاد كوردز لهّمو لكوردز ديال الدجاز ف الميريكان).
  موضوعية ف لموسيقى، لي مركزّة على توصاف الطبيعة بحال لما، لبحار، النبتات، وهاد شي لعكس ديال لموسيقى رومانسية لي كانت مركزة على التعبير والاحاسيس. لينطيباعيين ما مسوّقينش فبنادم، مركزين على الطبيعة والزين. ما كايعبروش على راسهم، باغيين يمشيو فوق هاد شي.
  مقامات جداد وغريبة لي فيهم لغموض، ويعطيو احساس بحال ديال ضبابة حيت النوتة أساسية ما بقاتش واضحة كي بحال ف لموسيقى كلاسيكسة.
  الإقاعات بحال بحال، ما واضحينش وكايتبدلو باش يقلدو واد لي غادي والسرعة ديالو كاتغيّر وماشي ديما بحال بحال.
  
  هاد ستيل كايبقى من الساهلين باش يتّسمعو حيت لملحّينين ديالو كانو مبليين بالفكرة ديال الزين ولانسِجام، عليها كابقاو رنّات زوينين وكوردز لي حلويين ف لودن.
  
  لموسيقى تسلسيلية 
  تقريبان فنفس لوقت ديال لينطيباعية ف فرانسا، لالمانيين اسّسو حتى هما ستيل جديد لي خارج من قواعد النِضام ديال توناليتي. هاد ستيل ف الحقيقة فيه جوج ديال ماركات : ف لوّل، لموسيقى التعبيرية.
  
  لموسيقى التعبيرية 
  من بعد لموسيقى رومانسية، جوج ملحّنين من لألمان مشاو ابعد ف التعبير : انطون برگ وأرنولد شونبرگ.
  
  برگ خرّج واحد لوپيرا لي سميتو "لولو"، ولي هوا لقصة ديال واحد لباغية فحومات موسخين ديال لالمان. ف لّاخر كاتّلاقى معا لقتّال لمشنوع دجاك السلّاخ لي كايضربها بجنويّة ويقتلها وهيا كاطلق غوتة كبيرة لي كاتخلع.
  
  ارنولد شونبرگ هوا كان يلحّن موسيقى مؤسّسة على لكوابيس ديالو، لخوفات ديالو والكبتات لي فيه. لموسيقى ديالو كانت متعلقة بالنفسانية ديال بنادم وتعبير لحوايج لي مخبّيين ولاواعية.
  
  إدن ف لوّل، لموسيقى ألمانية كانت واحد رومانسية لي دّاوها حتى للخموجية ديالها : أحاسيس د بنادم، لحالة نفسانية ديالو واللاواعي ديالو، لوسخ لي فالدّاخل ديالو، وضلام ديال لحلمات ولكوابيس. لكن واحد ملحِّن خور بان وعاوتّاني مشى لعكس.
  
  لموسيقى تسلسيلية ديال بصاح 
  
  ڤيبيرن هوا لي خلق الستيل الألماني لي اتّر فكل لعالم وباقي حتى لدابا نوع ديال موسيقى أساسي ومهم بزّاف عند عُشّاق لموسيقى لفنّية.
  
  هوا كان مبلي بلموسيقى قديمة من لعاودولادة، بالخصوص أوكيگايم، لي كان يلحّن موسيقى منطقية بزّاف وقريبة لماط. كان أوكيگايم كايحط كل نوتة ورنّة بتاناضُر زوين، وكان ف لّاخر بحال مُهنديز واعر لي كايبني لموسيقى ديالو بالمنطق.
  
  ڤيبيرن بدا يعتابر كل نوتات مساويين، كلشي بحال بحال، ما كاينة لا نوتة أساسية لا نوتة غمّازة لا مقام لا والو، كلشي كيتستعمل نفس عدد ديال لمرّات. الطناش نوتات خاصهم يرجعو بحال بحال، ما نعاودوش وحدة إلى ما دازوش كاملين. هاد شي لي نتج لموسيقى تسلسيلية لي ولات مهمة بزّاف حتى ليومة ف العالم د لموسيقى لفنّية.
  
  لموسيقى الروسية جديدة 
  
  بانو ف روسية مولاحّينين واعرين بزّاف لي هما، ف الستيل ديالهم، مركّزين على لقوّة والرّيتم. لي اتّر بزّاف گاع على لموسيقى فگاع لعالم هوا إيگور ستراڤينسكي، لي دار ستيل ديالو لخاص لي عمرو شي ستيل وصل لهاد نيڤو ديال لقوة ف الرّيتم، ولّي كايسمّيوه شي وحدين ستيل بيدائي، حيت كايقرّب من لموسيقى تقليدية قديمة. هوا صدم كلشي ف واحد سهرة ف باريز، فاش تلعب لوّل مرة العمل لفنّي ديالو لي سميتو طقوس الربيع. لموسيقيين بداو يديرو موسيقى خفيفة وما واضحاش، بحال صوت الطيور لي كايفيقو معا لفجر. كل الألات كايديرو شويا ديال صداع بشويا، وعلى غفلة كايتفرگع واحد لكوردز مجهد بزّاف لي كايتعاود ويتعاود ويتعاود حتى لمستامعين تشوكاو وعياو وبداو يغوّتو ويصيفطو لماطيشة فالجوقة وكايسبّو. لغد ليه الجورنالات سمّاو هاد لمعزوفة ب "تهراس لودنين" بلاسط "طقوس الربيع". هوا مشى فوق قاعدة ديال لموسيقى لكلاسيكية، لي هيا بلي ما خاصناش نعاودو بزّاف د لمرات شي كوردز ولايني خاص لموسيقى تزيد ديما لگدّام. هوا بقا مركز على الإقاع والمعاودة طول طقوس الربيع.
  
  ستراڤينسكي كايتحسب راجل لي فهم مستقبل لموسيقى، حيت إلى شفنا لموسيقى ديال لقرون لمواليين وديال دابا نيت غانلقاو بلي لحاجة لي غلبات كلشي هيا الإقاع، ماشي التنغام ولا رنّة. إلى خدينا لموسيقى لي عزيزة على جيل ديال دابا، غانلقاو الرّاپ، طيكنو، وپوپ لي ما فيهمش كوردز مخدومين بزّاف ولا رنّات معقّدين ولايني ريتم مجهد لّي كايتعاود، بحال هاد شي لي دار ستراڤينسكي فالوقت ديالو.
  
  عيون لكلام 
  https://www.britannica.com/art/Impressionism-music
  
  https://www.britannica.com/topic/Lulu-fictional-character
  
  https://www.britannica.com/art/serialism
  
  https://soclassiq.com/fr/chronologie_musique_classique/Les_compositeurs_de_musique_classique_du_20%C3%A8me_si%C3%A8cle/ts/20/
  
  https://www.britannica.com/biography/Igor-Stravinsky
  
  لموسيقا
  لقرن 20
  لقرن 21